Ukrainadagi urush sababli dunyoda oziq-ovqat narxlari rekordga yaqinlashdi — Bloomberg

Jahonda oziq-ovqat narxlari rekord darajaga yaqinlashdi. Bunga Ukrainadagi urush oqibatida ekinlar savdosi to‘xtatilgani sabab bo‘lmoqda. Bu haqda Bloomberg xabar berdi. 

Urush tufayli Ukraina eksporti kamaydi va dunyodagi eng yirik don va o‘simlik yog‘i jo‘natuvchilaridan birining ta’minotini chekladi. Bu xaridorlarni boshqa muqobil variantlarni qidirishga majbur qilmoqda. Ba’zi davlatlar esa mahalliy zaxiralar tugashidan xavotirlanib, sotishni cheklashga harakat qilmoqda.
O‘g‘itlarning yuqori narxlari va ob-havo bilan bog‘liq tashvishlar global ekin ta’minoti uchun tahdidni kuchaytirdi. Bu chuqurlashib borayotgan ochlik inqiroziga olib kelishi mumkin. BMTning oziq-ovqat indeksi aprel oyida 1 foizdan kamroq pasayib, tarixdagi eng yuqori ko‘rsatkichga yaqinlashdi.
BMTning Oziq-ovqat va qishloq xo‘jaligi tashkilotining hisobotida ko‘rsatilganidek, asosiy mahsulotlar, jumladan, o‘simlik moylari, don, go‘sht va sut mahsulotlari narxlari pasaygan. 
Mart oyida Rossiya hujumidan so‘ng umumiy ko‘rsatkich 13 foizga o‘sdi. Bu 2008-yildan 2011-yilgacha bo‘lgan davrda global oziq-ovqat inqirozidan beri rekord darajadagi eng tez ko‘rsatkichdir. 
Aprel oyida narxlarning biroz pasayishi qisman sabzavot yog‘iga talabning kamayishi va makkajo‘xori narxining tushishi bilan bog‘liq. 
Avvalroq oziq-ovqat narxlari o‘sishi sababli Turkiyada inflyatsiya 2002-yildan beri ilk marta 70 foizgacha o‘sgani haqida xabar berilgan edi.